’n Onderskatte klein juweeltjieWanneer dit by motors kom, het die Italianers darem maar ŉ ryk geskiedenis met spesifiek twee soorte voertuie – piepklein motors en vuurvretende supermotors. Ek het nog nooit ŉ Ferrari gery nie, maar wel ŉ paar Lamborghini’s en een ding is vir seker, die Italianers is nie gepla met die gebruiklike nie. Die pragtige klein Fiat 500 is al ŉ klompie jare in Suid-Afrika beskikbaar. Daar is egter nou vier spesifikasievlakke en twee ratkaste beskikbaar. Die enjin is ŉ fantastiese klein 900 cc‑tweesilinder. Hy klink soos ŉ BMW GS-motorfiets as jy hom bietjie trap. Die enjintjie bied 63 kW en 145 Nm. Dis lekker sterk, veral in ŉ tjorrie wat nie veel groter as ŉ skoen is nie. Die Cult-, Connect- en Sport-modelle is almal met ŉ handrat toegerus. Die Dolcevita maak gebruik van ŉ AMT, of ŉ outomatiese handrat. Binne werk hy nes ŉ handrat, maar hy wissel self ratte. Die handrat is beslis my keuse, maar vir diegene wat geensins ŉ handrat kan ry nie – en nie jare se ervaring het nie – sal die AMT heel goed wees. Die Fiat 500 het ŉ paar dinge om mee te spog. Die tweesilinderenjin is voorwaar lig op brandstof. Die kajuit is luuks toegerus met spoedkontrole, elektriese vensters, Bluetooth op die Cult en CarPlay en Android Auto op die Connect, Sport en Dolcevita. Die 500 spog met sewe lugsakke, ongeëwenaard in dié segment. Dit is maklik om die Fiat 500 op te som – dit ŉ pragtige klein dingetjie. Hy is luuks, veilig én bekostigbaar. Sjoe. Ek dink die intree-Cult-model se prys is ŉ ware winskoop. Ons gaan weer tyd met die 500 deurbring, maar indien jy in die mark is vir ŉ klein motor – moet hom nie miskyk nie. Die reeks lyk só: Die reeks word gedek deur ŉ 5 jaar/100 000 km-waarborg. Ons sal weer tyd met die Fiat 500 deurbring en hom dán met sy mededingers vergelyk.